Karen Jespersen (V), 2000-02-10:
Jeg er helt enig med forslagsstillerne, når de siger, at der ikke må herske tvivl om, at kommunerne skal overholde loven, og at borgerne skal have de ydelser, de har krav på, hverken mere eller mindre.
Når vi overhovedet diskuterer det i dag, er det jo, som det fremgår af forslaget, foranlediget af en udsendelse i TV 2, der hed »Snyd for statens penge«.
I udsendelsen var der flere socialrådgivere, der mente, at de ikke havde pligt til at følge loven i alle tilfælde, og at de havde viden om misbrug af sociale ydelser, men mente, at der ikke, under henvisning til tavshedspligten, var grund til at give det videre.
Det var selvfølgelig nogle helt uacceptable udtalelser, og man kunne få det indtryk, at den kommunale socialforvaltning var sådan en slags tag selv-bord; det er selvfølgelig uacceptabelt og har med god grund stødt mange mennesker. Heldigvis er der jo, kan man sige, hele vejen rundt taget afstand fra de udtalelser, såvel af formanden for Kommunernes Landsforening, Anker Boye, som af en række kommunalpolitikere og formanden for Socialchefforeningen.
Formanden for Socialrådgiverforeningen har også taget klart afstand og har udsendt en pressemeddelelse, hvor der er blevet taget afstand.
Jeg må også sige, at det ikke er mit indtryk, at det står så galt til, som man kunne få indtryk af i denne udsendelse, men det betyder selvfølgelig ikke, at man ikke skal tage det alvorligt.
Forslagsstillerne kommer med den idé, at man kunne bede Rigsrevisionen om at foretage en kritisk revision af omkring 25 repræsentative kommuner for at afdække, om de sociale ydelser er udbetalt efter lovgivningen.
Nu er det sådan, at der jo er en kritisk revision i dag i kommunerne, og den bygger på den kommunale styrelseslov, hvor der er nogle retningslinjer for, hvordan revisionen skal være.
Derudover er der så for det enkelte område, og det vil så sige i den sociale lovgivning, nogle bestemmelser med hensyn til, hvordan revisionen præcis er på det sociale område, og der er to ret klart detaljerede bekendtgørelser, der beskriver, hvordan den kritiske revision skal foretages og finde sted.
Der bliver så lavet revisionsberetninger en gang om året, der bliver sendt til Socialministeriet, som gennemgår samtlige revisionsberetninger og tager stilling til de fejl og mangler, man finder i beretningerne.
Rigsrevisionen har haft de regler, vi har, til vurdering, og der bliver jævnligt holdt møde med Rigsrevisionen.
Rigsrevisionen holder også møde med revisionsfirmaerne, og Kontaktudvalget for Offentlig Revision holder møde med de firmaer, der reviderer kommunerne.
Desuden kan Rigsrevisionen foretage stikprøvebesøg i kommunerne, altså en form for uanmeldt tilsyn, og det gør de også.
Det har dog især været førtidspensionsområdet, der har været under luppen i den form for besøg.
Så der er altså en ret omfattende form for tilsyn, hvor man jo blandt andet kan fange de tilfælde, hvor man udbetaler ydelser på et forkert grundlag.
Men det er klart, at hvis der er tale om fiktive adresser, der ikke er blevet opdaget, vil de ikke kunne fanges i revisionen, men de vil til gengæld kunne fanges i den form for kontrol, der skal være internt i en kommune med, hvordan man sørger for, at den form for snyd ikke finder sted.
Jeg mener, at sådan som det er lagt til rette, kan det godt være en alt for stor og ressourcekrævende opgave at sætte i værk med sådan en undersøgelse af 25 kommuner.
Det vil altså kræve ret meget mandskab fra Rigsrevisionen, og vi har ikke rigtig sikkerhed for, hvad der kommer ud af det, så den idé kan jeg ikke støtte.
Men jeg synes, at vi, for at det skal være en helt rigtig sagsgang, skal bede statsrevisorerne om at anmode Rigsrevisionen om et notat til Folketinget, der giver en vurdering af både den sagsbehandling og den revision, der finder sted i øjeblikket, sådan at Folketinget og Socialudvalget på den baggrund selv kan gøre sig bekendt med Rigsrevisionens vurdering af den form for revision, der finder sted.
Og så har vi jo, hvis Folketinget er enig i det, når vi får den udtalelse, et grundlag for at vurdere, om der skal foretages noget ud over det.